ลอนดอน มีความสำคัญกับอังกฤษมากแค่ไหน?
ในปี 2018 ขนาดเศรษฐกิจของลอนดอนนั้นมีมูลค่าเท่ากับ 20.8 ล้านล้านบาท ซึ่งถ้าลอนดอนเป็นประเทศจะมีขนาดเศรษฐกิจใหญ่เป็นอันดับที่ 21 ของโลก  แล้วลอนดอนมีความสำคัญกับอังกฤษ และสหราชอาณาจักรมากแค่ไหน ลงทุนแมนจะเล่าให้ฟัง
5 พ.ค. 2563

ลอนดอน มีความสำคัญกับอังกฤษมากแค่ไหน? /โดย ลงทุนแมน
ในปี 2018 ขนาดเศรษฐกิจของลอนดอนนั้นมีมูลค่าเท่ากับ 20.8 ล้านล้านบาท ซึ่งถ้าลอนดอนเป็นประเทศจะมีขนาดเศรษฐกิจใหญ่เป็นอันดับที่ 21 ของโลก
แล้วลอนดอนมีความสำคัญกับอังกฤษ และสหราชอาณาจักรมากแค่ไหน
ลงทุนแมนจะเล่าให้ฟัง
╔═══════════╗
Blockdit แหล่งรวมบทความวิเคราะห์ เจาะลึกแบบ deep content ล่าสุดมีฟีเจอร์พอดแคสต์แล้ว
╚═══════════╝
ลอนดอนเมืองหลวงของอังกฤษและสหราชอาณาจักรก่อตั้งขึ้นในช่วง 1,000 ปีก่อนคริสต์ศักราช หรือถ้านับจนถึงปัจจุบันลอนดอนก็เกิดมาไม่ต่ำกว่า 3,020 ปีแล้ว
โดยลอนดอนนั้นมีขนาดพื้นที่เท่ากับ 1,572 ตารางกิโลเมตร ซึ่งใกล้เคียงกับกรุงเทพมหานครของไทย แต่ลอนดอนนั้นมีขนาดเศรษฐกิจใหญ่กว่าขนาดเศรษฐกิจของไทยทั้งประเทศซึ่งอยู่ที่ประมาณ 16.2 ล้านล้านบาท
นอกจากนี้ ลอนดอนยังมีมูลค่าเศรษฐกิจใหญ่กว่าขนาดเศรษฐกิจทั้งประเทศของโปแลนด์ สวีเดน และเบลเยียม
ขณะที่มูลค่าเศรษฐกิจของลอนดอนนั้นคิดเป็นสัดส่วนประมาณ 1 ใน 4 ของมูลค่าเศรษฐกิจของสหราชอาณาจักร
ปัจจุบัน ลอนดอนมีจำนวนประชากรประมาณ 8.9 ล้านคน คิดเป็นสัดส่วนประมาณ 13% ของจำนวนประชากรทั้งหมดในสหราชอาณาจักร
ขณะที่ชาวลอนดอนนั้นมีรายได้เฉลี่ยต่อคนต่อปีอยู่ที่ 2.3 ล้านบาท
หนึ่งในอุตสาหกรรมที่มีความโดดเด่นของลอนดอนก็คือ อุตสาหกรรมการเงิน ทำให้ปัจจุบันที่นี่กลายเป็นหนึ่งในศูนย์กลางทางการเงินที่สำคัญมากที่สุดแห่งหนึ่งของโลก
ลอนดอนเริ่มต้นการพัฒนาอุตสาหกรรมการเงิน โดยศึกษาต้นแบบจากเมืองอัมสเตอร์ดัม ของเนเธอร์แลนด์ ซึ่งเป็นศูนย์กลางการเงินและการค้าแห่งแรกของโลกในช่วงศตวรรษที่ 17
หลังจากนั้น ลอนดอนก็แข่งกับปารีสในด้านการเป็นศูนย์กลางทางการเงินมาโดยตลอด
แต่หลังจากที่ฝรั่งเศสพ่ายแพ้สงครามต่อปรัสเซีย (เยอรมนีในปัจจุบัน) ในปี ค.ศ. 1871 ลอนดอนก็ได้กลายมาเป็นเมืองศูนย์กลางทางการเงินที่ใหญ่ที่สุดในโลกมาจนถึงหลังสงครามโลกครั้งที่ 2 จนกระทั่งนิวยอร์กได้ก้าวขึ้นมาเป็นศูนย์กลางทางการเงินเป็นอันดับที่ 1 นับแต่นั้นเป็นต้นมา
ปัจจุบัน ลอนดอนยังเป็นที่ตั้งของสำนักงานใหญ่ของบริษัทที่มีชื่อเสียงระดับโลกมากมาย เช่น
ธนาคาร HSBC ธนาคารที่มีขนาดใหญ่เป็นอันดับที่ 5 ของโลกในแง่ของสินทรัพย์ โดยในปี 2019 มีมูลค่าทรัพย์สินกว่า 87 ล้านล้านบาท
บริษัท British Petroleum หนึ่งในบริษัทพลังงานรายใหญ่ของโลก ในปี 2019 มีมูลค่าบริษัทกว่า 4.3 ล้านล้านบาท
บริษัท Unilever บริษัทผู้ผลิตสินค้าอุปโภคบริโภครายใหญ่ของโลก ในปี 2019 มีรายได้รวมกว่า 2.1 ล้านล้านบาท
บริษัท Tesco 1 ใน 10 บริษัทค้าปลีกรายใหญที่สุดในโลก โดยในปี 2019 มีรายได้รวมกว่า 2.6 ล้านล้านบาท
ในลอนดอนยังมีตลาดหลักทรัพย์ที่ชื่อว่า London Stock Exchange หรือ LSE ก่อตั้งมาตั้งแต่ปี ค.ศ. 1571 หรือเมื่อ 449 ปีที่แล้ว ปัจจุบัน LSE มีมูลค่าตลาดเท่ากับ 128.6 ล้านล้านบาท ใหญ่กว่ามูลค่าของตลาดหลักทรัพย์ของไทยประมาณ 10 เท่า
อีกเรื่องที่ลืมไม่ได้เลยก็คือ ลอนดอนนับเป็นเมืองที่มีสถานที่ท่องเที่ยวที่น่าสนใจมากที่สุดแห่งหนึ่งในโลก ทำให้แต่ละปีมีจำนวนนักท่องเที่ยวต่างชาติเดินทางเข้ามาที่นี่จำนวนมาก จนสร้างรายได้ให้กับลอนดอนอย่างมาก
ปี 2002 รายได้จากนักท่องเที่ยวต่างชาติ 234,000 ล้านบาท
ปี 2018 รายได้จากนักท่องเที่ยวต่างชาติ 499,000 ล้านบาท
ขณะที่ลอนดอนยังเป็นสถานที่ตั้งของมหาวิทยาลัยชั้นนำที่มีชื่อเสียงระดับโลก เช่น
The London School of Economics and Political Science (LSE) มหาวิทยาลัยที่มีศิษย์เก่าจากสาขาเศรษฐศาสตร์ ได้รับรางวัลโนเบลจำนวนมาก
Imperial College London มหาวิทยาลัย ที่นักศึกษาจบใหม่มีรายได้มากสุดในสหราชอาณาจักร
สรุปแล้วทั้งในด้านขนาดเศรษฐกิจ ความเป็นศูนย์กลางทางการเงิน การเป็นเมืองท่องเที่ยวที่สำคัญแห่งหนึ่งของโลก รวมทั้งการเป็นที่ตั้งของสถาบันการศึกษาชั้นนำของโลก ทำให้ต้องบอกว่า ลอนดอนมีความสำคัญต่อสหราชอาณาจักรอย่างไม่ต้องสงสัย
ปิดท้ายด้วยข้อมูลที่น่าสนใจ
แม้ลอนดอนจะมีขนาดเศรษฐกิจใหญ่กว่าประเทศไทยทั้งประเทศ
แต่รู้ไหมว่าในปี 2019 ลอนดอนมีจำนวนนักท่องเที่ยวมาเยี่ยมเยือน 19.1 ล้านคน สูงที่สุดเป็นอันดับที่ 3 ในโลก
ขณะที่เมืองที่มีนักท่องเที่ยวมาเยี่ยมเยือนมากที่สุดเป็นอันดับที่ 1 ของโลกนั้น
มีจำนวนนักท่องเที่ยวเท่ากับ 22.8 ล้านคน
ซึ่งเมืองนั้นก็คือกรุงเทพมหานครของไทยนั่นเอง..
----------------------
Blockdit แหล่งรวมบทความวิเคราะห์ เจาะลึกแบบ deep content ล่าสุดมีฟีเจอร์พอดแคสต์แล้ว
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References
-
-
-
-
-
-
-
-
-
-
-
-
-